**O B R A Z L O Ž E N J E**

**Prijedloga odluke o visini poreznih stopa**

**godišnjeg poreza na dohodak**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o visini poreznih stopa godišnjeg porez na dohodak (u daljnjem tekstu: Prijedlog odluke) sadržan je u članku 19.a stavku 1. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23) koji propisuje da predstavničko tijelo jedinice lokalne samouprave svojom odlukom određuje visinu poreznih stopa za plaćanje godišnjeg poreza na dohodak. Nadalje, temelj za donošenje Prijedloga odluke je i članak 32. Statuta Općine Čepin („Službeni glasnik Općine Čepin“, broj 1/13., 5/13.-pročišćeni tekst, 4/16., 5/16.-pročišćeni tekst, 3/18., 5/18.-pročišćeni tekst, 4/20., 5/20.-pročišćeni tekst, 5/21. i 7/21.-pročišćeni tekst), kojim je propisano da Općinsko vijeće donosi odluke i druge opće akte koji su mu stavljeni u djelokrug zakonom i podzakonskim aktima.

**II.** **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Hrvatski sabor donio je na sjednici 28. rujna 2023. Zakon o izmjenama i dopunama Zakona o porezu na dohodak (Narodne novine 114/23) kojim je, između ostalog, dana ovlast jedinicama lokalne samouprave da samostalno svojim odlukama određuju visine poreznih stopa za plaćanje godišnjeg poreza na dohodak.

Člankom 19.a Zakona o porezu na dohodak propisano je da Općina Čepin može odlukom propisati nižu stopu za plaćanje poreza na dohodak u granicama od 15% do 22,00% te višu stopu u granicama od 25% do 33,00%.

Pored ukidanja prireza porezu na dohodak, Zakonom o izmjenama i dopunama Zakona o porezu na dohodak je povećan iznos mjesečnog osnovnog osobnog odbitka sa sadašnjih 530,90 eura na 560,00 eura, te su povećani iznosi osobnog odbitka za uzdržavanje članove obitelji i djecu te invalidnost. Povećan je i iznos godišnje porezne osnovice s 47.780,00 eura na 50.400,00 eura.

Navedene promjene, ukidanje prireza i povećanje osobnih odbitaka utječu na smanjenje poreznog opterećenja odnosno na povećanje neto primanja poreznih obveznika, a to ima za posljedicu smanjenje prihoda od poreza i prireza na dohodak.

Stoga je Zakon prepoznao kao nužnost da se prirez kompenzira višim stopama poreza.

S obzirom da je donošenjem Zakona o izmjenama i dopuni Zakona o lokalnim porezima (Narodne novine 114/23) ukinut prirez porezu na dohodak, predlaže se utvrđivanje niže porezne stope od 22,00% na poreznu osnovicu do visine 50.400,00 eura te više porezne stope od 33,00% na dio porezne osnovice koji prelazi iznos od 50.400,00 eura, što bi omogućilo zadržavanje dosadašnje razine prihoda koji su tijekom prethodnih godina ostvarivani od poreza na dohodak i prireza porezu na dohodak.

To je nužnost i realnost za sve one usluge koje Općina financira iz ovih prihoda što uključuje i javni prijevoz, proračunske korisnike; Centar za kulturu, JVP Čepin, Dječji vrtić Zvončić Čepin, Komunalac Čepin d.o.o., socijalna skrb; jednokratne pomoći, režijski troškovi, mjere demografske obnove, novorođene bebe, stipendije, sufinanciranje vrtića i obrta za čuvanje djece na području i izvan područja Općine, školstvo; produženi boravak u osnovnim školama, besplatne bilježnice i radne bilježnice za učenike osnovnih škola, pomoći umirovljenicima, božićnice, uskrsnice, financiranje udruga koje djeluju na području Općine, davanje potpora mladim obiteljima i druge naknade i pomoći sukladno odluka Općine i cijeli niz drugih usluga koje druge Općine u Republici Hrvatskoj ne financiraju ili nemaju uopće ili u nemaju u tolikom opsegu. Sve to zahtjeva novčana sredstva, bilo ona koja se prikupe iz poreznih prihoda ili ona koja mještani moraju platiti za izvršene usluge.

Bitno je za istaknuti kako se ovim prijedlogom neće smanjiti neto plaće mještana upravo zbog svih navedenih izmjena koje su zakonom predviđene.

Na temelju spomenutog predlaže se donošenje ove Odluke.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati sredstva u Proračunu Općine Čepin za 2024.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđeno je što se propisuje Odlukom.

**Člankom 2.** propisana je niža stopa od 22,00% te viša stopa od 33,00% za plaćanje godišnjeg poreza na dohodak.

**Člankom 3.** propisano je da će Odluka biti objavljena u „Službenom glasniku Općine Čepin“ što je sukladno članku 77. Statuta Općine Čepin da se opći akti se prije nego što stupe na snagu, objavljuju u Službenom glasniku Općine Čepin, da opći akti stupaju na snagu osmog dana od dana objave, osim ako nije zbog osobito opravdanih razloga, općim aktom propisano da opći akt stupa na snagu prvog dana od dana objave, te u Narodnim novinama što je sukladno članku 19.a stavku 3. Zakona o porezu na dohodak koji propisuje da se Odluka objavljuje u Narodnim novinama.

Osim toga, propisano je da se odluka donosi najkasnije do kraja studenoga tekuće godine sa stupanjem na snagu 1. siječnja iduće godine, a prema prijelaznim i završnim odredbama Zakona o izmjenama i dopunama Zakona o porezu na dohodak (Narodne novine 114/23) odluku koja stupa na snagu 1. siječnja 2024. jedinice lokalne samouprave donose do i objavljuju u Narodnim novinama do kraja 2023. godine.